محمد_اعظم_رضا_تبسم
آپ کے آباؤ اجداد کا تعلق بھارت کے شہرگرداس پورسے تھا جو کہ تقسیم ہند کے بعد پاکستان کے شہر فیصل آباد (لائل پور)میں قیام پذیر ہوئے  ۔آپ کےپردادا جان جو کہ ہجرت کے وقت خاصے بوڑھے تھے، انہیں پاکستان کے سفر میں ٹرین میں ہی کھو دیا ۔ بعد ازاں دادا جان  تلاش کے لیے بھارت گئے ۔بہت تلاش کیا مگر وہ کہیں نہ ملے ۔ دادا جان چراغ دین  پہلوان تھے اور کشتی میں ناموری رکھتے تھے۔ گرداس پور میں ان کی شہرت تھی مگر پاکستان آکر پہلوانی چھوڑ دی اور زراعت جو کہ آبائی پیشہ تھا اس سے وابستہ ہوگئے  ۔ علاوہ ازیں گلہ بانی کا شوق رکھتے تھے خاص کر ہر سال قربانی کا جانور نہایت شوق سے پالتے ۔پورا سال اس کی دیکھ بھال کرتے، سادہ تھے مگر عقائد ، نظریات اور افکار میں پختہ تھے ۔دادی جان انتہائی سادہ خاتون اور نیک سیرت شخصیت کی حامل تھیں ۔ مستجاب الدعوات تھیں ۔دودھ سے مکھن نکالتے ہوئے ، گھر کے کام کرتے ہوئے ، دادا جان کے لیے کھیتوں میں کھانا لے جاتے ہوئے ان کی زبان اللہ اور اس کے رسول کے ذکر سے تر رہتی ۔ اکثر مدینہ طیبہ کی یاد میں کوئی نعت میں گنگناتی رہتی اور یہ نعت گویا ان کی بخشش کا سرمایہ تھا ۔ نماز اور دعائیں بے شمار یاد تھیں باقاعدگی سے مصلے پر گھنٹوں بیٹھی پڑھتی ۔ گھر کے کاموں سے فراغت کے بعد عبادت سے علاوہ کوئی مصروفیت نہیں ہوتی تھی ۔ رات بھر مصلے پر گزارتیں اور اکثر مصلے پر بھی آرام فرماتیں ۔ ڈاکٹر صاحب کے والد  سے ان کا پیار بہت زیادہ تھا ۔انہیں پیار سے بانی کہتیں اور بیٹے کی محبت کے آرمی کے جس اسٹیشن پر بھی سروس کی اپنی والدہ کو وہاں اپنے ساتھ رکھا اور ان کی خوب خدمت کی ۔ آخر وقت میں علیل رہیں مگر پھر بھی عبادات کا سلسلہ جاری رکھا یہی نہیں اس سلسلے میں مزید اضافہ کر دیا ۔ بستر پر لیٹی ذکر ہی کرتی رہتیں ۔  قرآن پاک دیکھ کر نہیں آتا تھا زبانی بہت کچھ یاد کر رکھا تھا ۔البتہ دیکھ کرپڑھنے کا طریقہ ایسا تھا کہ ان کی اس ادا سے عشق ہو جائے ۔ قرآن پاک کھولتی اور ہر ہر سطر پر انگلی رکھ کر بسم اللہ مکمل پڑھتی اور ایسے کر کے بار ہا قرآن پاک ختم کیا ۔ سارے کنبے کی دیکھ بھال گاوں کے مفلوک الحال لوگوں کی خیر خواہی اور مدد ان کا شوق تھا ۔اپنے کھیتوں میں اگنے والا دھنیا ، مرچیں ، لہسن گاوں کے سارے گھروں میں تقسیم کرتیں اور اپنی بھینسوں کا دودھ خود دوہا کرتیں اور اردگرد گھروں میں دودھ تقسیم بھی کیا کرتیں ۔ ہر جمعرات کو دعا کا اہتمام کرتیں ۔  اپنے گزرے ہوئے پیاروں کو ایصال ثواب کرتیں کوئی نا کوئی میٹھی چیز پکا کر سارے بچوں کو بلا لیتی اور انہیں بیٹھا کر کھلاتیں ۔گاوں کے بچوں کو یہ گھر زبانی یاد تھا ۔ اکثر کہتیں کہ اپنے گزرے ہوئے پیاروں کے لیے دعا کرنی چاہیے ہماری اولاد بھی ہمارے لیے دعا کرے گی اس طرح ہمیں اللہ کی بارگاہ سے انعام ملتا رہے گا ۔ تربیتی اصول بنا رکھے تھے اپنے ہی نہیں دوسروں کے بچوں کو بھی بہت پیار سے سمجھاتی ۔اکثر لوگ اپنے نافرمان بچوں کی شکایت کرتے تو کہتیں اسے میرے پاس بھیجنا میں سمجھا دوں گی ۔  خود تو صوم و صلوۃ کی پابند تھی ہی اپنے بچوں کو بھی نماز کی پابندی کروانے کے لیے بہت پیار سے سمجھاتیں اور ان کا یہ پیار سے سمجھانے کا انداز گاوں بھر میں مشہور تھا ۔ گاوں میں آرائیں ذات کا یہ خاندان اپنے عمدہ اخلاق ملنساری ، خیر خواہی اور ایثار کی وجہ سے خاصی شہرت کا حامل تھا ۔ آپ  کےوالد گرامی  جناب فضل ربانی کا تعلق پاک آرمی سے ہے آپ کے والد محترم انتہائی شفیق اور ملنسار شخصیت کے مالک ہیں آپ کی تربیت کا عملی نمونہ ڈاکٹر محمد اعظم رضا ہیں ۔والد گرامی نے آپ کو جہاں بھی اپنے ساتھ رکھا فوجی مشقوں فوجی کھیلوں اور فوجی تربیت کا حصہ بناتے رہے ۔ آپ کے والد گرامی فٹ بال ،والی بال اور خاص کربیڈ منٹن کے بہت اچھے کھلاڑی تھے ۔ ڈاکٹر محمد اعظم رضا بھی انہیں کھیلوں میں ماہر رہے ۔ اب بھی اپنے کالج کی بیڈ منٹن ٹیم کو کوچنگ دیتے ہیں ۔ دلچسپ بات یہ کہ آپ کے والد گرامی بھی لکھنے کا شوق رکھتے ہیں ۔ دو تین کتابچے جو اصلاحی موضوعات پر مشتمل ہیں لکھے ہیں جن کی اشاعت مختلف تعداد میں ہو کر کئی بار مفت تقسیم ہو چکے ہیں ۔ معاشرتی اصلاح کی یہی فکر ڈاکٹر محمد اعظم رضا تبسم میں دیکھی جا سکتی ہے ۔ آپ کے والد گرامی کا تحصیل علم کا شوق تو دیکھیے کہ  پاک آرمی سے ریٹائرڈ ہو کر65 سال کی عمر میں بھی  درس نظامی میں داخلہ لیا ہے اور درجہ اول نمایاں پوزیشن سے پاس بھی کر لیا ۔ س وقت سال دوم کے طالب علم ہیں ۔ اکثر لوگ جب ان سے کہتے ہیں کہ صوبیدار صاحب یہ تو ایک مشکل کام ہے تو آپ فرماتے ہیں میں اپنی آخری سانس تک اسے جاری رکھوں گاکیونکہ طالب علمی کے دور میں اگر موت آجائے تو وہ شہادت میں شمار ہو گی ۔  آپ کی والدہ ہاوس وائف ہیں ان کا تعلق بھی فیصل آباد کے زمیندار گھرانے سے ہے ۔ والدہ کی تعلیم کے بارے جب بھی سوال کیا تو کہا مائیں ان پڑھ نہیں ہوتیں ۔ بس یہی جواب ان کا کافی تھا ۔ آپ کی والدہ کی لکھائی اردو نستعلیق کی ہے جو کہ ڈاکٹر صاحب کو بچپن میں والدہ نے ہی سکھائی ۔ والدہ کی عبادت میں وہ تما م خوبیاں نمایاں نظر آتیں ہیں جو آپ کی دادی میں پائی جاتیں تھیں ۔ والدہ کی تربیت کا ہی عمدہ ثبوت ہے کہ پانچ بہنیں اور ایک بھائی ہے تمام کے تما م ٹیچر ہیں سب کی عزت ٹیچنگ میں ۔ آپ کی والدہ کا کہنا ہے کہ ٹیچنگ جاب نہیں بلکہ عبادت ہے ۔ اس کا حق ادا کیا کریں ۔ امتحانات کے دنوں میں سب بہن بھائی اپنی والدہ کے پاس دعا کرواتے ہیں کہ امی میرے طلبا کے لیے دعا کریں اور والدہ سب کو تسلی دیتی ہے ۔ اپنے حصے کا کام محنت سے کرو لوگوں کے بچوں کی اچھی تربیت کرو یہی آپ کی عبادت ہے ۔ ان کے یہ الفاظ سب کو اچھا ٹیچر بنانے میں مدد گار ہیں ۔ آپ کہہ سکتے ہیں یہ ایسا گھرانہ ہے جس نے تیچنگ کا شعبہ بائے چانس نہیں بائے چوائس اختیار کیا ہے ۔ اس کی بڑی وجہ ڈاکٹر صاحب کی والدہ ہی ہیں ۔ اللہ آپ کے والدین کو سلامت رکھے ۔